
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Svet Evropske unije za konkurenčnost - notranji trg, industrija, raziskave in vesolje (raziskave), 04.12.2026, v Bruslju
Naslov dokumenta v delovnem jeziku EU: Council of the European Union Competitivenes - Internal Market, Industry, Research and Space (Research), 4 December 2026, Brussels
Datum dokumenta: 

Številka dokumenta: 0412/26 COMP-R 
Medinstitucionalna oznaka: 
Pri izdelavi predloga izhodišča so upoštevane še različice in priloge dokumenta EU: 

2. Vrsta odločitve RS: Izhodišče Republike Slovenije
3. Organ, pristojen za dokončen sprejem izhodišče RS: 

Vlada
4. Pravna podlaga za obravnavo:

Na podlagi 8. člena Zakona o sodelovanju med državnim zborom in vlado v zadevah Evropske unije (ZSDZVZEU) Vlada Republike Slovenije s sprejetimi izhodišči seznani Državni zbor Republike Slovenije. 
Pri delu v Državnem zboru bodo sodelovali:  dr. Borut Rončević, minister za izobraževanje, znanost in mladino; dr. Rok Strašek, državni sekretar; Mojca Škrinjar, državna sekretarka;
5. Roki:

Rok za odziv Republike Slovenije: 4. 12. 2026
Rok za odziv organa: 13. 11. 2026
Rok za obravnavo na seji Vlade in njenih odborih: 26. 11. 2026
Predlog z obrazložitvijo za skrajšanje oziroma podaljšanje rokov obravnave predloga  izhodišča:
6. Organ, odgovoren za pripravo predloga izhodišča RS:

Organ: Ministrstvo za izobraževanje, znanost in mladino
Kontaktne osebe organa: Nika Kalin
7. Predlog izhodišča RS je usklajen z organi:

Organ: Ministrstvo za gospodarstvo, delo in šport, Ministrstvo za zunanje in evropske zadeve
Kontaktna oseba organa: Vanja Markočič, Snežana Dolenc
8. O predlogu izhodišča RS je bilo opravljeno posvetovanje z: 

9. Zahteva za obravnavo: na seji Vlade, na seji Odbora za gospodarstvo
10. Ocene finančnih posledic udeležbe: Predvidene finančne posledice udeležbe na srečanju vključujejo stroške dnevnic, potne stroške in stroške namestitev
	dr. Borut Rončević

MINISTER


II.

PREDLOG

IZHODIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Izhodišče Republike Slovenije
Vlada Republike Slovenije je sprejela na podlagi 49.k člena Poslovnika Vlade Republike Slovenije Izhodišča za udeležbo delegacije Republike Slovenije na Svet Evropske unije za konkurenčnost - notranji trg, industrija, raziskave in vesolje (raziskave), 04.12.2026, v Bruslju.

Vlada Republike Slovenije je imenovala delegacijo Republike Slovenije v naslednji sestavi:

- dr. Borut Rončević, minister, Ministrstvo za izobraževanje, znanost in mladino, vodja delegacije,

- dr. Breda Mulec, vodja kabineta, Ministrstvo za izobraževanje, znanost in mladino, članica delegacije,

- Maja Krušič Šega, vodja službe za odnose z javnostmi, Ministrstvo za izobraževanje, znanost in mladino, članica delegacije,

- mag. Sergej Možina, svetovalec za raziskave, Stalno predstavništvo Republike Slovenije pri Evropski uniji, član delegacije,

- Gregor Švajger, svetovalec za raziskave, Stalno predstavništvo Republike Slovenije pri Evropski uniji, član delegacije.
B) 

OBRAZLOŽITEV
Ministri držav članic EU, pristojni za raziskave, se bodo 4. decembra v Bruslju sestali na zasedanju Sveta za konkurenčnost (raziskave). Irsko predsedstvo bo, skladno s pričakovanji in njihovimi prioritetami, teme zasedanja osredotočilo na objavljen predlog Uredbe Evropskega parlamenta in Sveta o vzpostavitvi okvira ukrepov za krepitev inovacijskega ekosistema Unije in o spremembi Uredbe (EU) 2017/1001 (Evropski akt o inovacijah), priporočila Sveta EU o skupnih načelih za regulativne peskovnike v podporo inovacijam in regulativnemu okviru, ki bo primeren za prihodnost ter na aktualne informacije glede napovedanega Akta za Evropski raziskovalni prostor (ERA Akt). Ob dejstvu, da Evropska komisija še ni objavila predloga ERA akta, se pričakuje, da bo javno-politična razprava med ministri in vodji delegacij potekala na temo izmenjave mnenj o prihodnosti Evropskih partnerstev v okviru prihodnjega okvirnega programa EU za raziskave in inovacije. Pod točko razno je predvidena predstavitev prioritet prihajajočega litovskega predsedstva na področju raziskav in inovacij. 

Delegacijo Republike Slovenije bo na zasedanju Sveta vodil Minister za izobraževanje, znanost in mladino, dr. Borut Rončević.

1.
Predlog Uredbe Evropskega parlamenta in Sveta o vzpostavitvi okvira ukrepov za krepitev inovacijskega ekosistema Unije in o spremembi Uredbe (EU) 2017/1001 (Evropski akt o inovacijah) – poročilo o napredku 

Predlog uredbe je namenjen krepitvi inovacijskega ekosistema EU ter hitrejšemu prenosu raziskovalnih rezultatov in novih tehnologij na trg. Cilj uredbe je povečati konkurenčnost evropskega gospodarstva, zmanjšati administrativne ovire za inovatorje ter spodbuditi uporabo inovativnih rešitev v javnem in zasebnem sektorju.

Predlog uredbe uvaja novosti za:

·
povečanje uporabe javnega naročanja inovacij ter predkomercialnega naročanja raziskav in razvoja;

·
vzpostavitev ugodnejšega okolja za testiranje in uvajanje inovativnih tehnologij;

·
izboljšanje vrednotenja, upravljanja in komercializacije intelektualne lastnine;

·
lažji dostop inovativnih podjetij do financiranja, vključno z uporabo intelektualne lastnine kot sredstva za pridobivanje kapitala in razvoj trga IP-podprtega financiranja;

·
krepitev sodelovanja med raziskovalnimi organizacijami, podjetji, vlagatelji in javnimi institucijami.

V predlogu je poudarek na prispevku inovacij h gospodarski varnosti, odpornosti in strateški avtonomiji EU, zlasti na področjih kritičnih tehnologij in dobavnih verig. Predlog prav tako spodbuja digitalizacijo postopkov ter uvaja posebno vlogo inovacijskih agencij pri financiranju in naročanju raziskav in razvoja. Predlog naj bi tako prispeval k bolj povezanemu, učinkovitemu in inovacijam prijaznemu okolje, ki bo evropskim raziskovalcem, podjetjem in javnim organom omogočilo širšo uporabo inovativnih rešitev v podporo trajnostni rasti, konkurenčnosti in kakovosti življenja.

Obravnava predloga uredbe se nadaljuje v okrnjeni obliki, ker so bile začasno iz obravnave izločene določbe, ki se nanašajo na raziskovalno-razvojna in inovativna javna naročila (poglavje II). Več držav je izrazilo pomisleke glede urejanja tega v Evropskem aktu o inovacijah ter predlagalo prestavitev določil v uredbo EU o javnem naročanju. 

Predsedstvo je pripravilo kompromisno besedilo za poglavje III (komercializacija rezultatov raziskav in inovacij ter intelektualna lastnina) ter povezanih določb. Besedilo vključuje dopolnitve, ki jih je podprla tudi Slovenija.

Slovenija podpira cilje predloga, tj. krepitev evropskega inovacijskega ekosistema, hitrejši prenos znanja in tehnologij na trg ter izboljšanje dostopa inovativnih podjetij do financiranja. Ob tem poudarja potrebo po sorazmerni ureditvi, ki ne bo povzročala nesorazmernih administrativnih bremen za države članice, raziskovalne organizacije in podjetja ter ustrezno upoštevala vlogo nacionalnih sistemov za raziskave, inovacije in intelektualno lastnino.

2.
Priporočila Sveta EU o skupnih načelih za regulativne peskovnike v podporo inovacijam in regulativnemu okviru, ki bo primeren za prihodnost – sprejem 

Predlog priporočila Sveta je namenjen spodbujanju uporabe regulativnih peskovnikov kot orodja za razvoj in preizkušanje inovativnih rešitev v nadzorovanem okolju ter za pridobivanje informacij, ki lahko prispevajo k razvoju regulativnega okvira. Regulativni peskovniki inovatorjem omogočajo razvoj, testiranje in validacijo novih rešitev v realnih razmerah ob sodelovanju in nadzoru pristojnih organov, hkrati pa pristojnim organom omogočajo boljše razumevanje novih tehnologij, njihovih učinkov in morebitnih regulativnih ovir. Predlog poudarja, da regulativni peskovniki niso namenjeni deregulaciji, temveč ustvarjanju varnega okolja, v katerem se lahko inovacije in regulativno učenje razvijajo skupaj.

Cilj predloga je vzpostaviti skupni evropski referenčni okvir za regulativne peskovnike na področjih, kjer ni zakonodaje Unije, ter zagotoviti skupno razumevanje njihovega namena in načel vzpostavitve, nadzora ter čezmejnega delovanja. Takšen okvir naj bi prispeval k učinkovitejši uporabi regulativnih peskovnikov, zmanjševanju razdrobljenosti med državami članicami ter izboljšanju regulativne jasnosti za inovatorje.

Predlog priporočila je nezavezujoč instrument. Ne predvideva širitve regulativnih pristojnosti Unije ali zavezujočih obveznosti za države članice, ki bodo način njegovega izvajanja določile glede na svoje nacionalne okoliščine in ob upoštevanju veljavnega prava Unije.

Novo kompromisno besedilo v veliki meri upošteva dosedanje pripombe Slovenije, zlasti glede upoštevanja nacionalnih posebnosti, pristojnosti držav članic in sorazmernosti predvidenih ukrepov.

Slovenija načeloma podpira cilje predloga priporočila in vzpostavitev skupnih načel za regulativne peskovnike. Ob tem poudarja pomen jasnega in pravno predvidljivega okvira, ki bo omogočal upoštevanje nacionalnih in sektorskih posebnosti, zagotavljal ustrezno varstvo javnega interesa ter preprečeval podvajanje obstoječih ureditev in nastajanje nesorazmernih administrativnih bremen.

3.
Predlog Akta za Evropski raziskovalni prostor (ERA Akt) – možna informacija Evropske komisije 

Evropska komisija (EK) pripravlja predlog Akta za Evropski raziskovalni prostor (European Research Area Act – ERA Act), katerega sprejetje je (bilo) predvideno v letu 2026. Pobuda je bila napovedana v okviru Kompasа za konkurenčnost EU (Competitiveness Compass for the EU), ki raziskave in inovacije (R&I) opredeljuje kot enega ključnih dejavnikov prihodnje konkurenčnosti, gospodarske rasti in strateške avtonomije EU. ERA Act je hkrati povezan s širšo agendo Choose Europe for Science, katere cilj pa je okrepiti položaj Evrope kot privlačnega globalnega središča za raziskave, znanost in inovacije ter privabljati in zadržati vrhunske raziskovalke_ce in raziskovalne talente.

Potreba po pripravi akta izhaja iz razdrobljenosti ERA, neenakomernih vlaganj v raziskave in razvoj med državami ter administrativnih in pravnih ovir za mobilnost raziskovalcev in pretok znanja med državami. Kljub napredku pri vzpostavljanju ERA, zlasti po njegovi prenovi leta 2020, ostajajo številne ovire za uresničitev t. i. pete svoboščine - prostega pretoka raziskovalk_cev, znanja in tehnologije.

ERA Act naj bi zato vzpostavil močnejši pravni in politični okvir za bolj povezano, učinkovito in konkurenčno evropsko raziskovalno okolje ter dopolnil obstoječe instrumente sodelovanja v okviru ERA.

Po informacijah, obravnavanih v okviru ERA Foruma junija 2026, je Evropska komisija (EK) napovedovala predstavitev konec oktobra oziroma v začetku novembra 2026. Na dan priprave tega gradiva predlog še ni bil objavljen. 

4.
Javno-politična razprava o prihodnosti Evropskih partnerstev v prihodnjem okvirnem programu EU za raziskave in inovacije 

Evropska partnerstva so eden od ključnih instrumentov izvajanja okvirnega programa EU za raziskave in inovacije (Obzorje Evropa). Namenjena so povezovanju Evropske komisije, držav članic (DČ) in pridruženih držav (PD), raziskovalnih organizacij, gospodarstva ter drugih deležnikov pri skupnem načrtovanju in financiranju raziskav in inovacij na področjih, kjer je za doseganje ciljev potrebno dolgoročno in usklajeno sodelovanje na evropski ravni.

EK v okviru priprave naslednjega okvirnega programa Obzorje Evropa predvideva vzpostavitev bolj strateškega, usklajenega in racionaliziranega portfelja evropskih partnerstev. Ključna sprememba je usmeritev v manjše število bolj osredotočenih partnerstev, pri katerih bo treba jasno izkazati dodano vrednost v primerjavi z drugimi instrumenti financiranja EU. Nadaljevanje obstoječih partnerstev zato ne bo samoumevno; izhodišče za oblikovanje novega portfelja bodo predvsem prepoznane raziskovalne in inovacijske potrebe ter strateške prioritete EU.

EK je v letu 2026 začela oblikovati prihodnji portfelj partnerstev na podlagi prispevkov DČ, PD, služb Evropske komisije ter neodvisne strokovne skupine. DČ pri tem sodelujejo predvsem prek Delovne skupine Partnership Knowledge Hub (PKH), strateško usmerjanje pa poteka v okviru Odbora za evropski raziskovalni prostor in inovacije (ERAC). 

Na zasedanju ERAC 12. in 13. oktobra 2026 je Evropska komisija predstavila stanje priprave prihodnjega portfelja, vključno s prvimi usmeritvami glede prednostnih tematskih področij in njihovega združevanja v bolj usklajeno strukturo. 

V razpravi so DČ izrazile kritike glede postopka oblikovanja portfelja in trenutno predlaganih prednostnih področij. Več držav je opozorilo na odsotnost nekaterih pomembnih področij oziroma pobud, zlasti partnerstva za inovativna mala in srednja podjetja (Innovative SMEs), meroslovja in Evropskega oblaka odprte znanosti (European Open Science Cloud – EOSC). Posamezne države so izpostavile tudi kvantne tehnologije, pobudo BIOEAST, polarne raziskave in druga področja, ki po njihovem mnenju zahtevajo ustrezno obravnavo v prihodnjem portfelju.

EK je napovedala pripravo podrobnejših predlogov za posamezna partnerstva, ki bodo opredeljevali njihove tematske usmeritve, vsebino in možne oblike izvajanja. Okvirni časovni načrt tako predvideva oblikovanje in uskladitev portfelja evropskih partnerstev z DČ do konca leta 2026. V letu 2027 naj bi sledile priprave na izbor konkretnih partnerstev, vključno z oblikovanjem konzorcijev, strateških raziskovalnih in inovacijskih agend ter okvirnih finančnih zavez sodelujočih partnerjev. Začetek izvajanja novih evropskih partnerstev je predviden v letu 2028, sočasno z začetkom novega okvirnega programa.

5.
Razno – predstavitev delovnega programa prihajajočega Predsedstva Sveta EU

Pričakovati je, da bo prihajajoče litovsko predsedstvo Sveta EU na področju raziskav in inovacij osredotočeno na ključna vprašanja podpore širitvi EU in pripravljenosti EU nanjo, krepitvi varnosti raziskav, spodbujanju pete svoboščine in krepitve kariernih priložnosti in možnosti raziskoval in raziskovalcev ter krepitvi naložb in izdatkov za raziskave in razvoj. 

Pri posameznih dosjejih se pričakuje dokončni sprejem uredbe in specifičnega programa za prihodnji okvirni program EU za raziskave in inovacije Obzorje Evropa, obravnava novega predloga uredbe o ustanovitvi skupnih podjetij v okviru Obzorja Evropa, obravnava uredbe za Evropskega inštituta za inovacije in tehnologijo (EIT), nadaljevanje in zaključek pogajanj uredbe Euratom (2028-2034), začetek usklajevanja ERA akta ter nadaljevanje usklajevanj Evropskega inovacijskega akta (EIA). Pričakuje se tudi morebitna obravnava priporočil ali akta za napredne materiale. 

Do uradne objave prioritet prihajajočega litovskega predsedstva Svetu EU se Republika Slovenija ne more opredeljevati do posameznih vsebin. 


